РЕПУБЛИКА СРБИЈА

НАРОДНА СКУПШТИНА

Одбор за уставна питања и

законодавство

04 Број 9-06/161-22

29. децембар 2022. године

Б е о г р а д

НАРОДНА СКУПШТИНА

Веза: Ваш 01 Број: 9-6/161-22, од 15. децембра 2022. године.

Народни посланик Милован Јаковљевић, на основу члана 287. Пословника Народне скупштине, дана 15. децембра 2022. године, у писаном облику, затражио је обавештење од Одбора за уставна питања и законодавство. У наведеном захтеву се у прилогу доставља текст, за који се наводи да је у питању допис који је упутио грађанин, који није именован, нити је текст потписан.

У приложеном тексту се наводи:

„Сходно члану 194. и 195. Пословника Народне скупштине, молимо да доносилац норме појасни примену члана 33. став 2. Закона о угоститељству („Службени гласник РС“, број 17/2019), који прописује да физичко лице може да врши продају смештајних капацитета у угоститељском објекту домаће радиности и сеоског туристичког домаћинства преко посредника“.

ОДГОВОР

На основу члана 194. Пословника Народне скупштине („Службени гласник РС", број 20/12 - пречишћен текст), предлог за аутентично тумачење закона може да поднесе Уставом овлашћени предлагач закона.

Право предлагања закона, других прописа и општих аката на основу члана 107. Устава Републике Србије и члана 150. Пословника Народне скупштине, имају сваки народни посланик, Влада, скупштина аутономне покрајине или најмање 30.000 бирача.

Физичка и правна лица имају могућност да, на основу члана 80. Закона о државној управи („Службени гласник РС", бр.79/2005, 101/2007, 95/2010, 99/2014, 47/2018 и 30/2018-др.закон), затраже мишљење о примени одредаба закона и других општих аката од органа државне управе, који су дужни дужни да им дају одговор у року од 30 дана.

Уколико народни посланик Милован Јаковљевић, жели да покрене поступак за аутентично тумачење одредбе члана 33. став 2. Закона о угоститељству („Службени гласник РС“, број 17/2019), то може да учини тако што ће, у складу са чланом 194. став 1. Пословника Народне скупштине, као Уставом овлашћени предлагач закона, поднети Предлог за доношење аутентичног тумачења одредбе члана 33. став 2. Закона о угоститељству.

ПРЕДСЕДНИК ОДБОРА

Jелена Жарић Ковачевић

РЕПУБЛИКА СРБИЈА

НАРОДНА СКУПШТИНА

Одбор за уставна питања и

законодавство

04 Број 9-6/180-22

29. децембар 2022. године

Б е о г р а д

НАРОДНА СКУПШТИНА

Веза: Ваш 01 Број: 9-6/180-22, од 23. децембра 2022. године.

Народни посланик Радомир Лазовић, на основу члана 287. Пословника Народне скупштине, изнео је захтев за обавештење и објашњење, на седници Народне скупштине Републике Србије, одржаној 22. децембра 2022. године.

У приложеном захтеву се наводи:

„Шта се дешава са народном иницијативом о забрани ископавања литијума и бора у Србији? Да би грађани знали, након предаје ове иницијативе она би требало да иде на проверу Одбору и ресорном министарству. Оно што сам ја успео да утврдим јесте да до Министарства државне управе и локалне самоуправе она никада није стигла из Скупштине.

Постављам питање Одбору за уставна питања и законодавство – да ли је иницијатива стигла до њих?“

ОДГОВОР

Одбору за уставна питања и законодавство није достављена народна иницијатива са листом потписника, по којој би поступио у складу са чланом 67. Закона о референдуму и народној иницијативи („Службени гласник РС“, бр. 111/21 и 119/21).

ПРЕДСЕДНИК ОДБОРА

Jелена Жарић Ковачевић

РЕПУБЛИКА СРБИЈА

НАРОДНА СКУПШТИНА

Одбор за уставна питања и

законодавство

04 Број 9-6/162-22

29. децембар 2022. године

Б е о г р а д

НАРОДНА СКУПШТИНА

Веза: Ваш 01 Број: 9-6/162-22, од 15. децембра 2022. године.

Народни посланици Радомир Лазовић, Роберт Козма, проф. др Јелена Јеринић и проф. др Ђорђе Павићевић, на основу члана 287. Пословника Народне скупштине, дана 16. децембра 2022. године, у писаном облику, затражили су обавештење од председника Одбора за уставна питања и законодавство по ком основу и са којим образложењем су на седници Одбора за уставна питања и законодавство одржаној 6. децембра 2022, одбачени амандмани народних посланика Радомира Лазовића, доц. др Биљане Ћорђевић, Роберта Козме, проф. др Ђорђа Павићевића и проф. др Јелене Јеринић поднети на Предлог закона о буџету Републике Србије за 2023. годину, са Предлогом одлуке о давању сагласности на Финансијски план Републичког фонда за пензијско и инвалидско осигурање за 2023. годину, Предлогом одлуке о давању сагласности на Финансијски план Републичког фонда за здравствено осигурање за 2023. годину, Предлогом одлуке о давању сагласности на Финансијски план Фонда за социјално осигурање војних осигураника за 2023. годину и Предлогом одлуке о давању сагласности на Финансијски план Националне службе за запошљавање за 2023. годину, који је поднела Влада, и то следећи амандмани:

- амандман на члан 1. који је поднео народни посланик Ђорђе Павићевић;

- амандман на члан 1. који је поднео народни посланик Роберт Козма;

-амандман на члан 1. који је поднела народна посланица Јелена Јеринић;

- амандман на члан 5. који је поднела народна посланица Јелена Јеринић;

- амандман на члан 5. који је поднео народни посланик Ћорђе Павићевић;

- амандман на члан 5. који је поднео народни посланик Радомир Лазовић;

- амандман на члан 5. који је поднела народна посланица Биљана Ћорђевић;

- амандман на члан 5. који је поднео народни посланик Роберт Козма.

ОДГОВОР

Одбор за уставна питања и законодавство на основу члана 163. став 2. Пословника Народне скупштине („Службени гласник РС“ број 20/12 – пречишћен текст) одбацује непотпуне и амандмане са увредљивом садржином, о чему подноси извештај Народној скупштини. Амандман, односно предлог за измену и допуну предлога закона, је непотпун ако не садржи елементе утврђене у члану 162. Пословника Народне скупштине и члану 62. Јединствених методолошких правила за израду прописа („Службени гласник РС“ број 21/10).

Када су у питању амандмани на предлог закона о буџету Републике Србије, на њихово писање се поред одредаба Пословника Народне скупштине и Јединствених методолошких правила за израду прописа, примењују и одредбе Закона о буџетском систему („Службени гласник РС“, бр. 54/2009, 73/2010, 101/2010, 101/2011, 93/2012, 62/2013, 63/2013 - исправка, 108/2013, 142/2014, 68/2015 - др. закон, 103/2015, 9/2016, 113/2017, 95/2018, 31/2019, 72/2019, 149/2020, 118/2021, 118/-2021 - др. закон и 138/2022). Ово је једини случај у нашем правном систему да је начин израде амандмана на предлог једног закона утврђен неким другим законом. Тако је у члану 44. став 1. Закона о буџетском систему утврђено да измена предлога буџета коју врши Народна скупштина мора бити у оквиру максимума укупног фискалног дефицита утврђеног у предлогу буџета Владе, у ставу 2. утврђено је да се суфицит утврђен у предлогу буџета Владе не може користити за повећање расхода и издатакапредложених буџетом, у ставу 3. утврђено је да предлог за смањење прихода, мора да садржи мере за увећање других прихода или умањење расхода и издатака за исти износ, и у ставу 4. утврђено је да предлог за увећање расхода и издатака мора да садржи мере за увећање прихода или умањење других расхода и издатака за исти износ. Уколико Одбор за уставна питања и законодавство оцени да је поднети амандман написан тако да не садржи елементе које мора да садржи у складу са Законом о буџетском систему, такав амандман ће одбацити као непотпун.

У случају да Одбор оцени да амандман поднет на предлог закона о буџету није у складу са Законом о буџетском систему, али уочена неусклађеност не представља одсуство елемената због којег се амандман одбацује, о уоченој неусклађености ће у свом извештају обавестити Народну скупштину, која ће одлучити о амандману.

Амандмани на члан 1, које су поднели народни посланици Ђорђе Павићевић, Роберт Козма и Јелена Јеринић, и на члан 5, који су поднели народни посланици Јелена Јеринић, Ђорђе Павићевић, Радомир Лазовић, Биљана Ђорђевић и Роберт Козма, одбачени су као непотпуни из разлога што су чланом 28. Закона о буџетском систему утврђени обавезни делови из којих се буџет састоји, и који се изменом предлога буџета који врши Народна скупштина не могу мењати.

ПРЕДСЕДНИКОДБОРА

Jелена Жарић Ковачевић